b'\n_START_ARTICLE_\nSoopeli\n_START_SECTION_\nSuomen muinainen soopelikanta?\n_START_PARAGRAPH_\nKoska soopeli on v\xc3\xa4rilt\xc3\xa4\xc3\xa4n tummempi kuin n\xc3\xa4\xc3\xa4t\xc3\xa4, soopeleihin yhdistettiin 1900-luvun alun historiantutkimuksessa erilaiset noki-alkuiset Suomen paikannimet. Arveltiin, ett\xc3\xa4 Suomen muinaisen soopelikannan mukaan olisi nimetty muun muassa Nokian kaupunki ja Nokianvirta. Soopelin arveltiin kadonneen Suomesta viimeist\xc3\xa4\xc3\xa4n 1600-luvulla. Ven\xc3\xa4j\xc3\xa4n Karjalassa ja Baltiassa sit\xc3\xa4 on v\xc3\xa4itetty tavatun viel\xc3\xa4 1800-luvulla. Sen on v\xc3\xa4itetty aiemmin esiintyneen my\xc3\xb6s L\xc3\xa4nsi-Puolassa. Nykytutkimuksessa on kuitenkin katsottu, ettei Suomessa tai sen l\xc3\xa4hialueilla ole koskaan esiintynyt soopeleita, ja nois onkin todenn\xc3\xa4k\xc3\xb6isimmin viitannut majavaan.'